**УКАЗАНИЯ ЗА ПРОВЕЖДАНЕ НА ПРАКТИЧЕСКО ОБУЧЕНИЕ**

**НА СТУДЕНТИТЕ ОТ III КУРС, СПЕЦ. „ПУБЛИЧНА АДМИНИСТРАЦИЯ“,**

**ОБРАЗОВАТЕЛНО-КВАЛИФИКАЦИОННА СТЕПЕН „БАКАЛАВЪР“**

**ОБЩИ ПОЛОЖЕНИЯ**

1. С тези указания се уреждат правилата за провеждане на практическото обучение на студентите от специалност „Публична администрация“ при Икономически университет – Варна.
2. Практическото обучение цели да насърчи студентите към практическа реализация на придобитите в процеса на обучение теоретични знания, чрез участие в дейността на организации от публичния сектор, общинската и държавна администрация.
3. Практическото обучение е част от учебния план и е задължително за студентите в образователно-квалификационна степен „БАКАЛАВЪР“ в Икономически университет – Варна.
4. Практическото обучение е с продължителност **45 календарни дни** и се провежда **по време на или след приключването на трети курс.**
5. Практическото обучение по учебен план включва следните етапи: избор на обучаваща организация, уреждане отношенията за сътрудничество между университета и обучаващата организация, изготвяне на план за практическо обучение[[1]](#footnote-1), фактическо провеждане на практическото обучение, оценка и защита на практическото обучение.

**ПРОВЕЖДАНЕ НА ПРАКТИЧЕСКОТО ОБУЧЕНИЕ**

1. Препоръчително е мястото на провеждане на практическото обучение да бъде българска (от публичния сектор, общинската и държавна администрация) или чужда (от публичния сектор и администрация) организация.
2. Студентите сами избират организацията, в която да проведат своето практическо обучение чрез избор измежду регистрираните в платформата UEBN работодатели или чрез директен контакт. В случай, че избраният работодател не е регистриран в платформата UEBN, студентът носи отговорност за това да му бъде направена регистрация, още преди започването на стажа.
3. За практическо обучение се признават стажовете по проект „Студентски практики“ към МОН и студентските бригади в чужди държави. Би следвало те също да се регистрират в UEBN.
4. Когато практическото обучение се провежда в рамките на програма „Еразъм+“ като студентска мобилност с цел практика, студентът урежда взаимоотношенията си с обучаващата организация с договор, съгласно правилата на програма „Еразъм+“.
5. Практическото обучение се **администрира чрез уеб платформата UEBN** (за повече информация – виж https://uebn.ue-varna.bg/bg/subpage/120).
6. За проведеното практическо обучение студентът изготвя **писмен отчет,** който съдържа:
   1. Предмет на дейност, мисия и форма на собственост на организацията.
   2. Създаване и историческо развитие на организацията.
   3. Характеристики на областта от публичния сектор, към който принадлежи организацията (общинска администрация, здравеопазване, образование, социални услуги, култура) - нормативна уредба на сектора, органи на управление, основни политики и тенденции на развитие.
   4. Анализ на функциите на управление:

* Планиране - цели и стратегии;
* Организиране – организационна структура, състав и структура на персонала, длъжностни характеристики, права и задължения;
* Мотивиране – системи за мотивиране, възможности за развитие/ израстване;
* Контролиране – вътрешен и външен контрол, органи за контрол.
  1. Финансиране на дейността (източници, бюджет).
  2. Маркетинг и връзки с обществеността.
  3. Описание на съществуващи информационни системи.
  4. Изводи и препоръки за усъвършенстване на дейността.

1. Отчетът за проведеното практическо обучение следва да бъде между 12 и 20 стандартни страници, оформен като курсова работа с всички задължителни атрибути (структура, език, начин на изложение) на научния стил.
2. Студентът качва отчета си в електронен формат чрез личния си профил в платформата UEBN, минимум 5 дни преди датата на защита.

**ЗАЩИТА НА ПРАКТИЧЕСКОТО ОБУЧЕНИЕ**

1. Защитата на практическото обучение се провежда по график, обявен от катедра „Управление и администрация“ в уеб сайта на ИУ-Варна (секция новини на катедра „УА“).
2. До защита се допускат студенти, приключили практическото си обучение в уеб платформата UEBN.
3. Защитата на практическото обучение се провежда чрез индивидуално събеседване.
4. По време на защитата на практическото обучение на студента се поставя оценка, която се включва при формиране на общия успех от курса за обучение в ОКС „Бакалавър“.
5. Настоящите указания са приети на заседание на катедра „Управление и администрация“ и влизат в сила от 02.04.2018 г.

1. За помощ при изготвянето на плана за практическо обучение може да ползвате https://ue-varna.bg/bg/Katedra.aspx?id=20640 [↑](#footnote-ref-1)